Document ID: 31987D0231

31987D0231
L 099/18
SLUŽBENI LIST EUROPSKE UNIJE
07.04.1987.
ODLUKA VIJEĆA
od 7. travnja 1987.
o izmjeni direktiva 64/432/EEZ i 72/461/EEZ s obzirom na određene mjere koje se odnose na svinjsku kugu
(87/231/EEZ)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 43.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnog odbora (3),
budući da su u Direktivi Vijeća 64/432/EEZ od 26. lipnja 1964. o zdravstvenim problemima životinja koji utječu na trgovinu govedima i svinjama unutar Zajednice (4), kako je zadnje izmijenjena Uredbom (EEZ) br. 3768/85 (5) definirani uvjeti kojima trebaju udovoljiti žive svinje u pogledu klasične svinjske kuge, namijenjene za trgovinu unutar Zajednice;
budući da Direktiva Vijeća 72/461/EEZ od 12. prosinca 1972. o zdravstvenim problemima koji utječu na trgovinu svježim mesom unutar Zajednice (6), kako je zadnje izmijenjena Direktivom 87/64/EEZ (7), određuje sigurnosne mjere kojima svježe meso svinja namijenjeno za stavljanje u trgovinu unutar Zajednice mora udovoljiti u pogledu klasične svinjske kuge;
budući da su, kao posljedica nacionalnih programa za iskorjenjivanje klasične svinjske kuge uvedenih u okviru mjera Zajednice, neke države članice potpuno iskorijenile bolest i mogu se proglasiti službeno slobodnim od klasične svinjske kuge; budući da im se stoga mora omogućiti održavanje statusa koji su stekle i sprečavanje ponovne pojave bolesti na njihovom području jačanjem sigurnosnih mjera koje imaju u pogledu trgovine navedenim proizvodima, s obzirom na štetne učinke ove bolesti na produktivnost stada svinja i na prihode onih koji su u tom sektoru zaposleni;
budući da se primjena tih odredbi ograničava do donošenja Odluke Vijeća o mjerama za suzbijanje klasične svinjske kuge,
DONIJELO JE OVU ODLUKU:
Članak 1.
Direktiva 64/432/EEZ mijenja se kako slijedi:
1.
Prva rečenica članka 4.b stavka 1. zamjenjuje se sljedećim:
„Države članice službeno slobodne od svinjske kuge ne mogu spriječiti ulaz na svoje područje svinja koje dolaze iz:”
2.
Članak 4.b stavak 2. zamjenjuje se sljedećim:
„2. Ovaj se članak primjenjuje do 31. prosinca 1988.”
3.
Članak 4.b stavak 3. se briše.
4.
Točka F članka 7. stavka 1. zamjenjuje se sljedećim:
„F.
U slučaju svinja za uzgoj ili proizvodnju, ne dovodeći u pitanje članak 3. stavak 4. i do 31. prosinca 1988., one životinje koje su cijepljene protiv svinjske kuge. Takve životinje moraju nositi posebnu oznaku i biti namijenjene za isporuku na gospodarstva u kojima se životinje sustavno cijepe protiv svinjske kuge.”
Članak 2.
Direktiva 72/461/EEZ mijenja se kako slijedi:
1.
U članku 13.a stavku 1. prva rečenica zamjenjuje se sljedećim:
„1. Države članice službeno slobodne od svinjske kuge ne mogu spriječiti ulaz na svoje područje svježeg mesa svinja iz druge države članice ako je takvo meso dobiveno od:”.
2.
U članku 13.a stavku 1. alineji i., riječi „članak 4.c stavak 1.” zamjenjuju se riječima „članak 4.b stavak 1.”
3.
U članku 13.a stavku 3., prvi i drugi podstavci, datum „31. prosinca 1987.” zamjenjuje se s „31. prosinca 1988.”
Članak 3.
Prije 1. studenoga 1987., Vijeće na prijedlog Komisije kvalificiranom većinom odlučuje o produženjima predviđenim člankom 4.b i člankom 7. stavkom 1. točkom (F) Direktive 64/432/EEZ i člankom 13.a Direktive 72/461/EEZ.
Članak 4.
Države članice donose zakone i druge propise potrebne za usklađivanje s ovom Direktivom najkasnije do 31. prosinca 1987. i o njima odmah obavješćuju Komisiju.
Članak 5.
Ova je Odluka upućena državama članicama.
Sastavljeno u Luxembourgu 7. travnja 1987.

Labels: 20
3
17
6